Diari Oficial de la Generalitat Valenciana


Sumari del DOGV 5107, del 05-10-2005 (2005/10223)

DECRET 137/2005, de 30 de setembre, del Consell de la Generalitat, pel qual crea la Comissió Interdepartamental per a la Prevenció i la Resposta contra la possible Pandèmia de Grip Aviària.
---------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/09/30/137/dof/vci/html**

### Dades del document

Número de DOGV
:   5107

Data del DOGV
:   05-10-2005

Secció del DOGV
:   I. DISPOSICIONS GENERALS

Número del document
:   2005/10570


Data del document
:   30-09-2005

Organisme emissor
:   Conselleria de Sanitat

Tipus de document
:   Decret

Descriptors 

:   * epidemiologia
    * ocell
    * malaltia animal
    * organització administrativa
    * reglament intern
    * legislació
    * salut pública

DECRET 137/2005, de 30 de setembre, del Consell de la Generalitat, pel qual crea la Comissió Interdepartamental per a la Prevenció i la Resposta contra la possible Pandèmia de Grip Aviària. [2005/X10899]
  
La grip és una malaltia infecciosa causada pel virus de la Influença. Des de 1933 es coneix que l'agent causal del virus la Influença inclou els gèneres virus de la grip A i B i virus de la grip C. Des del punt de vista epidemiològic, els tipus d'Influença A i B ocasionen epidèmies regularment, només el virus d'Influença A ha sigut capaç de causar pandèmies. El virus gripal C està relacionat amb l'aparició de casos esporàdics.
  
Després de l'aparició d'un nou virus de la grip, perquè este puga iniciar una pandèmia de grip aviària han de donar-se tres condicions: primera, que este virus siga capaç de transmetre's a humans; segona, que este virus siga capaç de replicar-se en humans i causar malaltia; i tercera, que este virus tinga capacitat de transmetre's de forma eficaç d'una persona a una altra, i puga causar brots en la comunitat.
  
La grip de les aus, coneguda com a grip aviària, és una malaltia infecciosa originada pel virus de la grip tipus A. Esta malaltia, ben coneguda en l'àmbit de la sanitat animal, va ser identificada per primera vegada a Itàlia fa més de 100 anys. La infecció afecta qualsevol au, encara que algunes espècies hi són més vulnerables. En estos animals, la malaltia pot presentar-se de diverses formes, algunes amb mortalitat alta, és molt contagiosa entre les aus domèstiques, i es transmet a l'home només excepcionalment. N'hi ha diferents subtipus, almenys 16, del virus de la grip A que poden afectar les aus, encara que, fins al moment, tots els brots altament patògens han sigut causats pels subtipus H5 i H7.
  
Les aus migratòries són el reservori natural del virus de grip aviària, i estes aus són les més resistents a la infecció. Les aus domèstiques són particularment susceptibles a les epidèmies letals. El contacte directe o indirecte de les aus domèstiques amb les migratòries es considera el factor principal causant de les epidèmies. També han jugat un important paper en la transmissió de la malaltia els mercats d'aus vives.
  
L'anàlisi de la situació que s'ha produït a Àsia des de finals de l'any 2003, produïda pel virus de la grip H5N1, indica que, fins al moment, els casos d'infecció humana són rars i que el virus no es transmet fàcilment de les aus de corral a les persones.
  
No s'han confirmat casos entre els treballadors de les granges ni els escorxadors d'aus, ni hi ha hagut casos relacionats amb el consum de carn o ous d'aus cuinats de manera adequada.
  
L'OMS, atesa la situació epidemiològica existent en el sud-est asiàtic i tenint en compte els avanços en el coneixement de l'evolució del virus de la grip, va presentar, l'abril de 2005, un nou pla per a recolzar les autoritats sanitàries dels països membres en la prevenció i la resposta davant de l'amenaça d'una pandèmia de grip aviària pròxima. En el nou pla es redefinixen les fases establides en 1999 en el seu ?Pla global de preparació per a la pandèmia de grip: el paper de l'OMS i les directrius per a la planificació nacional i regional?. Les noves fases es definixen segons el risc d'aparició d'una pandèmia de grip aviària, a partir de l'emergència d'un nou subtipus de virus de la grip. El Pla descriu les mesures que han de prendre l'OMS i les autoritats nacionals durant cada fase, amb l'objecte de millorar la coordinació internacional i la transparència en les mesures recomanades.
  
Seguint les recomanacions de l'OMS, a Espanya, mitjançant el Reial Decret 1.131/2003, de 5 de setembre, es va crear el Comité Executiu Nacional per a la Prevenció, el Control i el Seguiment de l'Evolució Epidemiològica del Virus de la Grip (CENG), amb l'objecte de desplegar i coordinar les accions relacionades amb l'esmentat Pla d'Actuació.
  
El pla nacional establix que les comunitats autònomes tindran un pla autonòmic de preparació i resposta, amb un comité executiu i assessor amb representants de la Consellerias de Sanitat, dels servicis d'emergències, que s'encarregaran d'establir la cadena de responsabilitat a la Comunitat Autònoma i representants de les institucions públiques i privades que juguen algun paper en les distintes fases de la pandèmia de grip aviària.
  
La resposta a una alerta de les característiques d'una pandèmia de grip aviària requerix una administració efectiva. El procés de maneig ha de ser acordat des del començament pels responsables de la preparació, i ha d'incloure l'establiment de les estructures de coordinació i la cadena de comandaments necessària per a assegurar el funcionament fluid durant l'emergència.
  
A causa de les característiques d'una pandèmia de grip aviària, es considera necessari establir una coordinació intersectorial especial entre les conselleries del Consell de la Generalitat.
  
Pel que s'ha exposat, es considera que han d'establir-se els mecanismes a escala autonòmica que garantisquen una coordinació eficient i una acció conjuntada en cada etapa d'un brot de grip que puga acabar per convertir-se en pandèmia de grip aviària.
  
El Consell de la Generalitat vol abordar d'una manera global la prevenció i la resposta enfront de la pandèmia de grip aviària que afecta les competències atribuïdes als departaments de la Generalitat Valenciana. La creació de la Comissió Interdepartamental per a la Prevenció i la Resposta contra la Pandèmia de Grip Aviària obeïx a la necessitat de comptar amb els departaments de l'administració autonòmica per a l'estudi, coordinació, programació i, si és el cas, resposta efectiva.
  
Per això, fent ús de les facultats atribuïdes pels articles 31 i 69 de la Llei de Govern Valencià, a proposta del conseller de Sanitat i després de la deliberació del Consell de la Generalitat, en la reunió del dia 30 de setembre de 2005,
  
DECRET
  
Article 1. Objecte
  
Este decret té com a objecte la creació i la regulació de la composició, l'organització i les funcions de la Comissió Interdepartamental per a la Prevenció i la Resposta contra la Pandèmia de Grip Aviària, amb les competències i funcions que es descriuen en este decret.
  
Article 2. Creació, adscripció i naturalesa de la comissió
  
1. Es crea la Comissió Interdepartamental per a la Prevenció i la Resposta contra la Pandèmia de Grip Aviària, que s'adscriu a la Conselleria de Sanitat.
  
2. La Comissió Interdepartamental per a la Prevenció i la Resposta contra la Pandèmia de Grip Aviària és un òrgan col·legiat de l'Administració de la Generalitat de caràcter impulsor, coordinador, deliberant i assessor respecte a les matèries i funcions que expressament se li assignen en este decret i en la resta de la normativa que s'aplica.
  
Article 3. Competències i funcions de la comissió
  
1. La Comissió Interdepartamental per a la Prevenció i la Resposta contra la Pandèmia de Grip Aviària és un òrgan col·legiat de la Generalitat a què correspon l'impuls i coordinació de la política del Consell de la Generalitat en matèria de prevenció i resposta enfront de la pandèmia de grip aviària.
  
2. Correspon a la Comissió Interdepartamental per a la Prevenció i la Resposta contra la Pandèmia de Grip Aviària:
  
a) Ser informada preceptivament de les accions que duga a terme l'administració de la Generalitat en matèria de prevenció i resposta contra la pandèmia de grip aviària.
  
b) Avaluar periòdicament el nivell d'implantació i desenrotllament de la política de la Generalitat en matèria de prevenció i resposta contra la pandèmia de grip aviària.
  
c) Fer el seguiment i la coordinació de les accions en matèria de prevenció i resposta contra la pandèmia de grip aviària.
  
d) Elaborar les propostes que contribuïsquen al desplegament del pla de prevenció i resposta contra la pandèmia de grip aviària.
  
e) Impulsar, en l'interior de cada departament de l'administració autonòmica i dels ens públics que en depenen, les polítiques i actuacions per a implantar els diversos elements del pla de prevenció i resposta contra la pandèmia de grip aviària.
  
f) Qualssevol altres competències i funcions relacionades amb l'àmbit de la seua competència o que li siguen atribuïdes per la normativa vigent o per la que en el futur es dicte, així com les que li encomane el Consell de la Generalitat per mandat específic o per una disposició de caràcter general, i les que hi deleguen els òrgans amb competència en la matèria.
  
g) Establir i coordinar els protocols de comunicació necessaris.
  
Article 4. Composició de la comissió
  
1. La Comissió Interdepartamental per a la Prevenció i la Resposta contra la Pandèmia de Grip Aviària està composta pels membres següents:
  
a) Presidència: el conseller de Sanitat o l'òrgan que en cada moment tinga atribuïdes les competències corresponents.
  
b) Vicepresidència: el secretari autonòmic de Sanitat o l'òrgan que en cada moment tinga atribuïdes les competències corresponents.
  
c) Vocals per raó de les competències que exercixen actualment, estretament relacionades amb la prevenció i la resposta contra la pandèmia de grip aviària:
  
- El secretari autonòmic d'Economia i Pressupostos, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
- El secretari autonòmic de Justícia i Interior, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
- El secretari autonòmic d'Educació, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
- El secretari autonòmic d'Agricultura i Relacions Agràries amb la Unió Europea, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
- La secretària autonòmica de Territori i Medi Ambient, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
- El secretari autonòmic de Prestacions Sociosanitàries, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
- El sotssecretari de la Conselleria de Sanitat, o l'òrgan que en cada moment tinga atribuïdes les competències corresponents, que hi pot delegar un o diversos representants, amb rang de director general, relacionats amb els temes que s'hagen de tractar.
  
d) Altres vocals: a més dels anteriors, en formaran part les persones que es considere segons les necessitats que siguen detectades.
  
e) Secretari: el titular amb rang de director general que en cada moment tinga atribuïdes les competències de salut pública.
  
2. La comissió disposarà d'una secretaria administrativa, que serà exercida per l'Àrea del Gabinet de Coordinació Interdepartamental, de la Direcció General de Relacions amb les Corts i Secretariat del Govern, segons el que disposa l'article 22 del Decret 180/2004, d'1 d'octubre, del Consell de la Generalitat, que va aprovar el Reglament Orgànic i Funcional de la Presidència de la Generalitat.
  
3. La comissió pot acordar, quan els assumptes a debat ho facen necessari o convenient, l'assistència de funcionaris, tècnics o especialistes en la matèria de què es tracte, a fi que la informen i assessoren. Estes persones tindran veu però no vot. Per a la realització de les sessions i l'adopció dels acords, la comissió pot demanar també informes o dictàmens tècnics d'altres comissions i òrgans.
  
4. La comissió pot crear les comissions o grups de treball que considere oportuns amb la participació de les diputacions provincials, la Federació Valenciana de Municipis i Províncies, col·legis professionals, societats científiques, organitzacions no governamentals, associacions d'usuaris i consumidors i associacions professionals, entre altres.
  
Article 5. Funcionament de la comissió
  
1. La constitució, la convocatòria, el règim de les sessions i d'adopció d'acords i, en general, el funcionament de la Comissió Interdepartamental per a la Prevenció i la Resposta contra la possible Pandèmia de Grip Aviària, s'han d'adaptar al que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Comissió Interdepartamental per a la Prevenció i la Resposta contra la possible Pandèmia de Grip Aviària, sense perjuí del que disposa el paràgraf anterior, pot aprovar normes pròpies de funcionament o de règim intern per a exercir millor les seues atribucions.
  
DISPOSICIONS FINALS
  
Primera. Desenrotllament normatiu
  
Queda facultat el conseller de Sanitat, o l'òrgan que en cada moment tinga atribuïdes les competències corresponents, per a dictar les disposicions necessàries per al compliment i el desplegament d'este decret.
  
Segona. Entrada en vigor
  
Este decret entrarà en vigor l'endemà de la publicació en el Diari Oficial de la Generalitat Valenciana.
  
València, 30 de setembre de 2005
  
El president de la Generalitat,
  
FRANCISCO CAMPS ORTIZ
  
El conseller de Sanitat,


Còpia Permalink ELI